google/wiki40b huggingface dataset:
קולולם

היסטוריה

המיזם 'קולולם' הוקם בשנת 2017 על ידי שלושת היזמים: אור טייכר, מיכל שחף ובן יפת. מטרת המיזם היא לחזק את החברה באמצעות חיזוק הקשרים בין האנשים המרכיבים אותה ולעשות זאת באמצעות שירה בציבור.
צוות המיזם מארגן אירועי שירה המוניים (רובם של אלף איש או יותר) שבהם קבוצות גדולות של אנשים ללא כל רקע מוזיקלי מתאספים יחד בכדי ליצור יצירה מוזיקלית משותפת. עבור אירועי קולולם נבחרים שירים מוכרים אשר עוברים עיבוד קולי ואינסטרומנטלי חדש. במהלך האירוע נחלק הקהל לקבוצות על פי הקולות השונים, המנצחים מלמדים את קבוצות הקול את חלקיהם בשיר בתוך פרק זמן קצר ולאחר מכן מתכנסים כולם יחד ללימוד וביצוע משותף של השיר.
אירועי קולולם מוקלטים ומצולמים על ידי צוות מוזיקלי וקלנועי ולאחר האירוע יוצא לאוויר וידאו קליפ המופץ ברשתות החברתיות.
באפריל 2018 כ-12,000 איש, מספר המשתתפים הרב ביותר באירוע קולולם עד אז, שרו יחד את על כל אלה ("על הדבש ועל העוקץ") של נעמי שמר. בין המשתתפים היו נשיא המדינה ראובן ריבלין, הזמר שלומי שבת והשרה לשוויון חברתי גילה גמליאל.
הקולולם שהתקיים ב-14 ביוני 2018, "One Love" של בוב מארלי, התקיים לבקשתו ובהשתתפותו של המנהיג האינדונזי, חאג'י יחיא קוליל סטאקוף (פאק יחיא), מזכ"ל תנועת NU  המוסלמית, במוזיאון מגדל דוד. קולולם זה, נחשב לשיא, בשל שילוב הדתות: כ-1,000 איש, יהודים, מוסלמים ונוצרים, שרו ביחד את השיר, שתורגם לערבית ולעברית.
בשנת 2018 זכו מייסדי המיזם בפרס "Asia Game Changer Award" עבור תרומתם "להביא איחוד באחת מהערים השסועות ביותר", במהלך האירוע "One Love" שהתקיים בירושלים. באותה שנה הם זכו גם בפרס ירושלים לאחדות ישראל.
הפופולריות של המיזם הגיעה לקהלים שונים בישראל והקימה על קולולם מתחרים וחקיינים שונים אשר עושים שימוש בשם ׳קולולם׳, כך גם הפך הביטוי ״אירוע קולולם״ למטבע לשון לאירועי שירה בציבור משותפים.
גבינה מעושנת

גבינה מעושנת היא גבינה קשה שעברה תהליך עישון. כתוצאה מתהליך זה, צבעה החיצוני של הגבינה בדרך כלל זהוב. עם הגבינות שמקובל לעשן ניתן למנות את הגאודה, הסקאמורצה והצ'דר. בישראל מייצרת חברת "תנובה" את הגבינה המעושנת "בשן" שהיא גרסה מקומית לגבינת הפרובולונה האיטלקית.
עישון גבינות מתבצע בשתי דרכים אפשריות - עישון קר (בטמפרטורה של 32°-21°) ועישון חם (בטמפרטורה של 88°-38°). על מנת להוזיל את העלויות, יצרנים מסוימים כלל לא מעבירים את הגבינות בתהליך עישון, אלא מוסיפים חומרי טעם וצבעי מאכל שמעניקים לגבינה ארומה של עשן ומראה של גבינה מעושנת.
נדנדה בשניים

תקציר העלילה

ג'רי ראיין (רוברט מיצ'ם) מסתובב ברחובות מנהטן ללא תכלית. הוא הגיע לשם מאומהה בנברסקה לאחר שנפרד מאשתו. לאחר שוטטות ממושכת הוא מגיע למועדון של ידיד בגריניץ' וילאג' שם הוא פוגש בצעירה בשם גיטל מוסקה (מוסקוביץ) (שירלי מקלין). הפגישה ביניהם היא קצרה ולא משמעותית אבל כשהוא חוזר לחדרו המרופט הוא חש בבדידות ומתקשר אליה.
שניהם שונים באופיים ובהתנהגותם והקשר ביניהם מתאפיין בעליות ומורדות ובאלימות מילולית ולפעמים פיזית. גיטל היא צעירה יהודיה בת 29 המתיימרת להיות רקדנית, עובדת בעבודות מזדמנות, מקבלת לעיתים קצבת אבטלה ומנהלת חיי מין חופשיים. ג'רי מבוגר ממנה, עורך דין, אדם שקול ומבוסס שעבד במשרד עורכי דין של חמיו וכעת פרוד מאשתו לה היה נשוי 12 שנה. כעת נמצא מרושש ובודד בניו יורק ואין איש שיוכל להתעניין בצרותיו פרט לגיטל.
עם הזמן הוא מתאהב בה, מוצא עבודה ותומך בה כספית וגם כאשר היא חולה בהתקף של כיב פפטי. אשתו של ג'רי מתקשרת מנברסקה ומודיעה לו כי קבלה את הגט אך היא מתגעגעת אליו. ג'רי לא מודיע זאת לגיטל אלא לאחר שבועיים, כשהוא נמצא בתהליך של העברת חפציו לדירתה. היא נעלבת ורבה איתו קשות אך הוא מודיע לה כי למרות הגט הוא מרגיש יותר טוב בנברסקה קרוב לגרושתו והם נפרדים.
עומר קליין

ביוגרפיה

נולד וגדל בנתניה. בגיל שבע החל לנגן בפסנתר. למד ג'אז בבית הספר לאמנויות תלמה ילין. בשנת 2005, בעקבות הופעתו בפסטיבל הג'אז באילת, קיבל מלגת לימודים ל"ניו אינגלנד קונסרבטוריון" בבוסטון. כעבור שנה עזב את לימודיו ועבר להתגורר בניו יורק עם בת זוגו אלמה מושונוב. הוא הופיע בהרכב של נגן הקונטרבס הישראלי עומר אביטל המתגורר בניו יורק וכן עם נגנים נוספים ובהם בן סטריט, ג'ייסון לינדנר ודוני מקאסלין. 
בשנת 2007 הוציא קליין יחד עם הבאסיסט חגי כהן מילוא אלבום משותף בשם "Duet". בשנת 2008 נישא לאלמה מושונוב. באותה שנה הוציא את אלבומו "Introducing Omer Klein", הכולל 10 יצירות מקוריות שלו. קטע הפתיחה נושא את השם "אבוטבול", כשמו המקורי של עומר אביטל, שהיה המנטור הראשון שלו בניו יורק. בשנת 2009 הוציא את אלבומו "Heart Beats", כשמו של קטע הפתיחה באלבום.
בשנת 2009, לאחר שלוש שנות מגורים בניו יורק, עבר עם אשתו לדיסלדורף שבגרמניה. במקביל לפעילותו המוזיקלית בגרמניה ובאירופה הוא מרבה להופיע בישראל.
קליין כתב את המוזיקה להצגה "עץ לימון", בבימויה של דדי ברון, שהועלתה במרץ 2011 בתיאטרון של דיסלדורף.
בינואר 2012 הופיע בפסטיבל ג'אז חורף באילת והעלה מופע עם רונה קינן. בפברואר הוא עמד בראש פסטיבל ג'אז בתל אביב והעלה מופע מחווה לחלוצי המוזיקה המזרחית בהשתתפות יהודה קיסר. כמו כן הופיע באותה שנה בסדרת הג'אז של המשכן לאמנויות הבמה בתל אביב. באוגוסט 2011 הלחין את השיר "אמי" לזמר אריק איינשטיין, למילותיו של המשורר אברהם חלפי. השיר יצא ב-2014, במסגרת ההוצאה המחודשת של האלבום "משירי אברהם חלפי".
קליין כתב את המוזיקה להצגה "פופר" של חנוך לוין בבימויו של חותנו מוני מושונוב, שעלתה בתיאטרון הקאמרי בשנת 2012. בני הזוג התגרשו בתחילת העשור השני של המאה ה-21.
בינואר 2014 יצאו שלשה סינגלים מתוך אלבום הילדים "אף על פיל", בשניים מהם שר קליין. השיר "היער בסתיו" הוא דואט עם רונה קינן, ואילו את השיר "הפרפר והזחל" שר קליין לבדו. את שני השירים הלחין שחר ברבש ותרגם מיידיש בני מר. ב-2015 יצא אלבומו "Fearless Friday".
איציק בן מלך (מומחה לספורט הישגי)

איציק בן מלך (נולד ב-4 בפברואר 1953), הוא אתלט ומאמן ישראלי בעבר. שימש מאמן לאומי ואולימפי באתלטיקה במשך כ-8 שנים. מייסד ויו"ר היחידה לספורט הישגי בישראל, מנהל היחידה למתודיקה ולרפואה בספורט במכללה האקדמית בוינגייט ומנהל מדעי של נבחרת ישראל בכדורגל. מנהל כיום (2015), את הספורט ההישגי בענפים שאינם אולימפיים.

ביוגרפיה

בן מלך נולד וגדל בנתניה. הוא התאמן בקבוצת הפועל תל אביב וקבוצת אס"א תל אביב. בתחרויות הנוער של המכביה שנערכו באצטדיון רמת גן באוגוסט 1969 הוא זכה במדליית זהב בריצת 800 מטר בשיא יסוד של 2:02.7 דקות, לפני דוד לאוגומר (2:04.2 דקות).
בשנות ה-70 היה אתלט מצטיין בריצות בינוניות ובשנות ה-80 שימש מאמן לאומי ואולימפי באתלטיקה קלה במשך 8 שנים.
בשנת 1983 סיים את לימודי האקדמיה בקלן שבגרמניה, כאשר התמחה בתורת האימון, תכנון מעקב ובקרה אחר תהליכי אימון ותחרות.
בשנת 1995 סיים את לימודי התואר השלישי במדעי החינוך באוניברסיטת לייפציג, שבגרמניה.
בשני המוסדות היה הישראלי הראשון והיחיד עד כה.
בשנת 1985 היה ממקימי היחידה לספורט הישגי בישראל, בשיתוף מיוחד בין הוועד האולימפי הישראלי, ההתאחדות לספורט בישראל ומשרד הספורט, הפכה היחידה לראש חץ בספורט התחרותי וההישגי בישראל.
בן מלך ניהל את היחידה מיום הקמתה עד שנת 1997. במסגרת תפקידו הוביל שינוי בשיטות ובאמצעים לאימון, להכשרה, במבנה הארגוני-מקצועי של הספורט בישראל ובשילוב מדעי בהכנת הספורטאים והמאמנים. בתקופה זו זכו ספורטאי ישראל, לראשונה, במדליות אולימפיות.
בן מלך שימש בתפקיד המנהל המקצועי של המשלחת הישראלית למשחקים האולימפיים בלוס אנג'לס 1984, בסיאול 1988, בברצלונה 1992 ובאטלנטה 1996.
בשנים 1992, 1996 ו-2000 יזם ואירגן בישראל את הכנס הפוסט אולימפי בהשתתפות מאות מומחים מעשרות מדינות. במשך השנים אירגן וניהל השתלמויות, ימי עיון וכנסים רבים למאמנים ואנשי מקצוע.
בשנת 1997 הוזמן בן מלך על ידי ממשלת דרום אפריקה והקים את האקדמיות לספורט וניהל ישירות, במשך שנתיים, את האקדמיה בקייפטאון.
בשנת 1999 הקים וניהל בן מלך את היחידה לתשתיות הספורט בישראל.
בשנת 2001 התמנה כיועץ של הוועד האולימפי בקניה ובמקביל שימש אחראי הכושר הגופני של הקבוצות הבוגרות במועדוני הכדורגל מכבי נתניה ומכבי תל אביב. נוסף לכך, הכין והוביל תוכנית אסטרטגית ובנייה גופנית במחלקות הנוער שלהן.
ב-2005 התמנה בן מלך למנהל היחידה לספורט תחרותי של התאחדות "אילת", התאחדות איגודי הספורט התחרותיים הלא האולימפיים, מנהל המרכז לרפואה ומתודיקה וראש בית הספר להכשרת מאמנים ומדריכים במכללה לחינוך גופני ולספורט ע"ש זינמן במכון וינגייט.
בן מלך פרסם מאמרים רבים והכין עבודות רבות וכתב ספרים בנושאי תורת האימון והתחרות, ספורט הישגי, סיכום וניתוח של תוצאות המשחקים האולימפיים, מצב הספורט בישראל ובעולם, איתור וטיפוח צעירים, תכנון אימונים ותחרויות ותוכניות לאומיות ואסטרטגיות לספורט תחרותי והישגי.

חייו האישיים

בן מלך נשוי לנועה שהייתה חניכתו, בעברה אלופת ישראל באתלטיקה ולהם שלושה ילדים.
שלהבת (תזמורת)

שַׁלְהֶבֶת היא תזמורת חסידית שהוקמה בשנת 1994 על ידי גלעד פוטולסקי ויחיאל גרינברג. הרכבה הבסיסי מונה שבעה נגנים. החל משנת 2006 מלווה אותה בחלק מן ההופעות להקת "מיתרי שלהבת", שבה עשרה כנרים.
בשנת 2005 עזב גרינברג המתופף את ההרכב והקים תזמורת משלו בשם "להבה". פוטולסקי הזמר המנהל המוזיקלי ונגן הקלידים נשאר עם השם המקורי "שלהבת". הלהקה פופולרית באירועים במגזר הדתי והחרדי. 
הלהקה הפיקה עד היום 15 דיסקים. תשעה דיסקים בשם "הנשמה לך", 
המכילים גם שירים מקוריים וגם קאברים לשירים חסידיים בהם גלעד פוטולסקי מארח זמרים חסידים ידועים.
ארבעה דיסקים בשם "זמירות לשבת" ובהם אוסף שירי שבת. שני דיסקים בסדרת "פרחי שלהבת" שבהם שרים ילדים .
ולי

וַלִיּ (בערבית: وَلِيّ, רבים: أَوْلِيَاء) הוא תואר דתי שפירושו מגן או משגיח. מילה זו אומצה על ידי מספר תרבויות אסלאמיות אחרות.
בסופיות ולי או ולי אללה, הוא כינוי שפירושו "חברו של אללה". חברים בקבוצה סופית המכונים בשם זה נחשבים לקרובים לאלוהים (אלוהים קירב אותם אליו). 
קדוש זה יכול לברך את המאמינים בברכה שנשמרת גם אחרי מותו ומכאן בא "זיראת אל-קבו" - הביקור בקברי השייך (קברי הצדיקים).
בשיעה המשמעות היא דומה, כלומר חברו של האל, אולם רק האימאם השיעי הראשון עלי בן אבי טאלב (בן דודו של הנביא מוחמד) ואשתו פאטמה בת הנביא מוחמד מכונים בתואר כבוד זה.
סלפים, ובהם הווהאבים, מתנגדים להענקת הכינוי "ולי" לבני אדם, הם מסתמכים בכך על פירוש המילה בסורת אל-מאאדה (סורה 5), איה 55: "מגנכם/מנהיגכם ("ולי") הוא אלוהים ושליחו (מוחמד) והמאמינים המקיימים את התפילה והנותנים זכאת כשהם כורעים (לתפילה)".
ניהול סיכונים משפטיים

ניהול סיכונים משפטיים הוא תהליך לאיתור והערכה של סיכונים משפטיים. סיכון משפטי הוא סיכון הנובע ממצב משפטי נתון המבוסס על החקיקה והפסיקה הרלוונטיים.
כנהוג בעולם ניהול הסיכונים, גם סיכון משפטי נמדד במונחים של מכפלת ההסתברות שאירוע בלתי צפוי יתרחש, ובהשפעת הנזק של אירוע כזה על העסק. בהקשר הניהולי מדובר בנזק העלול להיגרם כתוצאה מכך שהעסק אינו ממלא חובה לעשות מעשה או להימנע ממנו המוטלת עליו מכוח חוק, תקנה או פסיקה.
ניהול סיכונים יכול שיעשה ליחיד - למשל, לצורך הערכת סיכון משפטי בהגשת תביעה או הגשת כתב הגנה, ויכול שיעשה לתאגיד - למשל, על ידי ניתוח פעילות העסק וחשיפתו המשפטית לסיכונים כגון תביעות ייצוגיות, ותביעות אחרות.
סקר סיכונים משפטיים נבנה באמצעות ניתוח פעילותו של העסק ובעיקר של מצבו המשפטי, היינו החובות החלות עליו מכוח החקיקה והפסיקה, ההתחייבויות החוזיות שנטל על עצמו והתחייבויות שקיבל מאחרים.
באמצעות בניית סקר סיכונים משפטיים מקיף ניתן לזהות את הסיכונים המשפטיים להם חשוף העסק, ולתת בידי מנהליו כלים משפטיים ותפעוליים להקטנת הנזק הצפוי.
יאיא כהן אהרונוב

ביוגרפיה

כהן אהרונוב, יליד ירושלים, גילה מגיל צעיר אהבה גדולה למוזיקה ובגיל 4 כבר היה מופיע בפני ילדי גן הילדים. בהמשך למד לנגן על חצוצרה וגיטרה והיה חבר ב"תזמורת הנוער ירושלים" ובלהקת הפולקלור "הורה ירושלים". החיבור עם כלי הנגינה המרכזי שלו, גיטרה בס, חל כאשר אחיו הגדול, רן (רנדה), בעברו גיטריסט בלהקת הפאנק חולרע, נסע לטיול ארוך והשאיר את גיטרת הבס שלו בבית. כהן אהרונוב השתלט על הכלי ומאז זהו כלי הנגינה הראשי והמהותי שלו. מגיל 12 החל כהן אהרונוב להיות פעיל בלהקות נוער שונות בירושלים והופיע על במות רבות.
בשנת 1996, בעודו בן 18, הקים יחד עם שאנן סטריט, דודוש קלמס ומשה אסרף את להקת ההיפ-הופ "הדג נחש". הלהקה הופיעה בכל רחבי ישראל, במאות הופעות במשך ארבע שנים, עד שבאחת ההופעות במועדון ה"בארבי" בתל אביב, ראה אותם קובי אוז והחליט להחתים אותם. בעזרת אוז הקליטו את אלבומם הראשון שזכה להצלחה גדולה. מאז הקליטה הלהקה עוד שמונה אלבומי אולפן ושני אלבומים בהופעה. "הדג נחש" הפכה לאחת הלהקות המצליחות ביותר בישראל, הופיעו אלפי הופעות בישראל ובעולם וזכו בשלל תארים לאורך כל הדרך.
במקביל לפעילותו ב"דג נחש", הקים כהן אהרונוב שתי להקות נוספות: "צ'קלקה" ו"אניקוקו". בנוסף שיתף פעולה עם אמנים רבים: ברי סחרוף, טיפקס, יצחק קלפטר, דין דין אביב, דפנה ארמוני, דיקלה, אריאל הורוביץ, איילה אינגדשט, רוי אדרי ועוד. הפיק שירים ואלבומים לאמנים כמו: ארי גורלי, אריאל הורוביץ', הדג נחש, רעות יהודאי, גליה ירון, איתי אולמן, "לא דובים". הלחין וכתב שירים למירי מסיקה, דן תורן ורעות יהודאי. כתב מוזיקה מקורית לסרט "תלויים באויר" שזכה בפרס other Israel בפסטיבל חיפה 2011.
בתחילת 2008 הוציא את אלבום הסולו הראשון שלו "יאיא" שאותו הפיק אייל ליאון קצב, וכלל אורחים רבים: רמי פורטיס, קרולינה, שלומי שבן ואמילי קרפל. בעקבות צאת האלבום יצא במסע הופעות ארוך בכל ישראל.
בתחילת 2012 הוציא את אלבום הסולו השני "קאובוי של שושנים". באלבום זה שיתף פעולה עם דן תורן כיועץ אמנותי, ועם ברי סחרוף, עלמה זק, רוני אלטר ועוד, כאמנים אורחים. שיר הנושא זכה להצלחה גדולה ובעקבות האלבום יצא כהן אהרונוב לסדרת הופעות בישראל.
בשנת 2013 הלחין כהן אהרונוב למוקי את שירו "ילד של אבא", שזכה להצלחה גדולה מאוד והוכתר כשיר השנה בגלגלצ. באותה שנה השתתף בפרויקט שירי הנופלים, "עוד מעט נהפוך לשיר" בגלי צה"ל, שם שר את השיר "כל הקווים המקבילים" שכתב רב"ט עמי קהת, שנהרג במלחמת יום הכיפורים.
דודו היה אורי כהן אהרונוב.
בשנת 2015 הוציא ביחד עם אחיו רן כהן אהרונוב את פרויקט שירי הילדים "ילדי בית העץ". במאי 2018 זכה בפרס לעידוד פרסום היצירה של אקו"ם לשנת 2017. בשנת 2019 התפרסם השיר "נתראה בגלגול הבא", שהלחין עם רביד פלוטניק עבור אלבומו של פלוטניק "ועכשיו לחלק האומנותי".
מערך לונדון

מערך לונדון (באנגלית: London Array) הוא חוות טורבינות רוח ימית, הממוקמת בתעלת למאנש, מול שפך נהר התמזה, במרחק של 20 קילומטרים מחוף בריטניה. 
החווה מכילה 175 טורבינות רוח, המותקנות על פני שטח של 90 קילומטרים רבועים ומפיקות עד 630 מגה ואט חשמל. 
בשנת 2001 הראו מחקרים את התאמת אתר החווה להקמת חוות טורבינות רוח. בשנת 2005 החלו הליכי התכנון והרישוי של החווה. עבודות הקמת החווה החלו במרץ 2011. בשלהי 2012 החלה החווה לייצר חשמל ובאפריל 2013 הסתיים השלב הראשון שתוכנן להקמתה וכל טורבינות הרוח בה הפכו לפעילות. החווה נחנכה על ידי ראש ממשלת בריטניה, דייוויד קמרון, ב-4 ביולי 2013. 
החווה תכיל גם שלוש תחנות ביניים ימיות לניתוב החשמל, אשר טרם הושלמו. הטורבינות והתחנות יקושרו אלו לאלו ואל חוף קנט שבבריטניה באמצעות 430 קילומטרים של כבלי חשמל תת-ימיים.
תוכנן שלב שני של בניית התחנה, שבעקבותיו היא הייתה אמורה להכיל 341 טורבינות רוח על פני שטח של 245 קילומטרים רבועים, אשר יפיקו עד 1,000 מגה ואט חשמל, ולהיות חוות טורבינות הרוח הימית הגדולה בעולם. 
בשנת 2014 הוכרז על ביטול השלב השני של המיזם, עקב חשש שהוא יזיק לאוכלוסיית ציפורי הים באזורו.
החווה תוכננה ונמצאת בבעלות קונסורציום של שלוש חברות פרטיות – DONG Energy, ‏E.ON UK Renewables ו-MASDAR. חברת בת של תאגיד של הייתה שותפה לקונסורציום אך פרשה ממנו ב-2008. 
עלות הקמת החווה הגיעה ל-1.8 מיליארד לירות שטרלינג.
ליביו רוטמן

קורות חיים

ליביו רוטמן נולד בשנת 1947 למשפחה יהודית בבוקרשט. אביו, מרקו רוטמן, היה מהנדס בניין. סיים בשנת 1964 את לימודי התיכון בתיכון "מיכאי ויטיאזול" ("מיכאי האמיץ") בבירה הרומנית. למד לאחר מכן בבית הספר הלאומי ללימודי פוליטיקה ומנהל וסיים תואר בלימודי היסטוריה באוניברסיטת בוקרשט, שבה סיים גם את עבודת הדוקטורט בנושא פעילותה של עיריית בוקרשט במחצית השנייה של המאה ה-19.
ב-1985 עלה לישראל יחד עם רעייתו, שני ילדיו ואימו. בין השנים 1990–2003 עבד כחוקר וכמרצה באוניברסיטת תל אביב, בעיקר במסגרת המרכז לתולדות יהדות רומניה ע"ש גולדשטיין-גורן, חלק מהמכון לחקר התפוצות של האוניברסיטה.

מחקריו

בעבודתו ההיסטורית ערך רוטמן בין השנים 1997–2003 סדרה בת חמישה כרכים של תולדות יהודי רומניה. כמו כן תרם תרומה חשובה לחקר תולדות החינוך היהודי המודרני ברומניה. בשנות ה-2000 חקר במיוחד את תולדות יהודי רומניה תחת המשטר הקומוניסטי בתקופה שבין השנים 1944–1965. כמו כן חקר היבטים של שואת יהודי רומניה ואת תופעות הכחשת השואה והטריוויאליזציה של השואה ברומניה.
ישעיהו הרצל

ביוגרפיה

נולד וגדל בשכונת בתי הונגרין, השוכנת בסמיכות לשכונת מאה שערים בירושלים לשטערנא פרידא והרב פנחס לייבוש הרצל, ששימש כמשפיע בבית הכנסת אהל יצחק בשכונה.
בילדותו היה מבקר מידי שבת את דודו המשפיע הרב משה ובר, למד בתלמוד תורה ובישיבת תורת אמת בירושלים וישיבת תומכי תמימים המרכזית בכפר חב"ד שם למד אצל המשפיע הרב שלמה חיים קסלמן, בחודש אלול תשכ"ד נסע ללמוד בישיבת תומכי תמימים המרכזית שבמרכז חב"ד העולמי בברוקלין שבניו יורק, שם היה מבחירי התלמידים וכונה "קן" (אחד משבעה "קנים" - תלמידים מצוינים בלימודם שהיו מעבירים שיעורים בנושאים שונים בחסידות ובנגלה).
לאחר חתונתו בתמוז תשכ"ו עם שרה רחל בת הרב יעקב הלוי פרידמן, למד בכולל אברכים בשכונת קראון הייטס, בקיץ תשכ"ז חזר לישראל, והתגורר תקופה בירושלים, אחר־כך עבר עם המשפחות הראשונות לשיכון חב"ד בלוד, בשנת תשכ"ט עבר בהוראת הרבי מלובביץ' לנחלת הר חב"ד שהוקם אז והיה מהמשפחות הראשונות במקום, שם למד בכולל במשך שנתיים, שם נסמך לרבנות מטעם הרבנות הראשית לישראל על ידי הרב שלמה גורן והרב עובדיה יוסף.
בשנת תשל"ב עבר לכולל של 'התנועה להפצת התורה' בנצרת עילית. בתשל"ז נבחר הרב הרצל לרב היישוב כפר תבור.
לאחר פטירתו של הרב פנחס מילר בשנת תשנ"ב, הוא התמודד בבחירות לרבנות בנצרת עילית ונבחר בי"ג באב תשנ"ו לרב העיר.
תיבת נח (תוכנית רדיו)

תיבת נח הייתה תוכנית בידור שבועית ששודרה בגלי צה"ל משנות החמישים ועד 1975. התוכנית התבססה על הקלטה חיה של הופעה במועדון תיבת נח בהנחייתו של אלימלך רם. בתוכנית הופיעו מיטב אמני התקופה, בהם יפה ירקוני, שושנה דמארי, ג'טה לוקה, ישראל יצחקי, שמשון בר-נוי, שמואל פישר, פרדי דורה ועוד, בליווי תזמורת חיל האוויר בניצוחו של אריך טייך. בשנות השישים ניגנו בתוכנית תזמורות נוספות בניצוח רומן מסינג, יצחק גרציאני ושירי הלהקות הצבאיות הפכו לחלק בלתי נפרד מהתוכנית.
החל משנת 1957 הוקלטה התוכנית באולם בית החייל ברחוב ויצמן ומועד שידורה עבר מימי ג' לימי ה'.
בפתיחת כל תוכנית הוצג פזמון אקטואלי שעסק בענייני דיומא. מחבריהם של פזמונים אלו היו חיים חפר ודן אלמגור והם הולחנו על ידי משה וילנסקי או מאיר נוי. בין המבצעים של פזמונים אלה ניתן למנות את שושנה דמארי, רביעיית מועדון התיאטרון, אלכסנדר יהלומי, רפאל קלצ'קין וחיים טופול.
מיקי רוני

עד גיל 18

רוני נולד בברוקלין כג'וזף יול, לזוג שחקני וודוויל בעת ששהו בברוקלין, ניו יורק, במהלך סיבוב הופעות. הוא נדד עם הוריו והשתתף במופע עוד לפני שמלאו לו שנתיים. לאחר מכן עבר עם אמו, נל, להתגורר בקליפורניה.
ב-1927 ענתה אמו למודעה שביקשה לבחון ילדים לתפקיד "מיקי מקגווייר", דמות בסדרת קומדיות קצרות. ג'וזף הצעיר קיבל את התפקיד והפך למיקי. הוא גילם את הדמות מ-1927 ועד 1936. עד גיל 16 הספיק להשתתף ב-78 סרטים קצרים אילמים.
בשנת 1937 הוחתם רוני על ידי אולפני MGM לתפקיד בסרט A Family Affair הוא גילם את הדמות של בנו השובב של שופט מחמיר (אותו גילם ליונל ברימור) בשם "אנדי הארדי". הוא היה כה מוצלח בתפקיד עד שהפך מזוהה עמו. הוא גילם את אנדי הארדי ב-18 סרטים עד שנת 1946 ובסרט נוסף מ-1958.
באותה שנה פגש רוני את ג'ודי גרלנד, שהייתה צעירה ממנו בשנתיים והופיע עמה בסרט Thoroughbreds Don't Cry במשחק, ריקוד ושירה. השניים הפכו לצמד מצליח והופיעו יחדיו בעשרות סרטים מוזיקליים, בתוכם שלושה סרטי אנדי הארדי, בהם גילמה גרלנד דמות בשם "בטסי בות'", צעירה המאוהבת באנדי.
ב-1938 מעט לפני מלאת לו 18 גילם רוני את תפקיד וייטי מארש בסרט Boys Town, היה זה תפקידו הדרמטי הראשון. באותה שנה זכה בפרס אוסקר לשחקן הצעיר הטוב ביותר. ב-1944 גילם את מייקל טיילור בסרט "נשיונל ולווט" לצדה של אליזבת טיילור הילדה.

תקופת מלחמת העולם השנייה ואחריה

בשנים 1939–1941 היה רוני הכוכב הרווחי ביותר בהוליווד והופיע עם גארלנד ובלעדיה הן בקולנוע והן על הבמה.
בשנת 1944 התגייס לצבא ארצות הברית לשירות שנמשך 21 חודשים ברדיו הצבאי.
לאחר שחזר מהשירות לא הצליחה הקריירה שלו להמריא מחדש. הוא הופיע במספר סרטים, אך ללא ההצלחה שהורגל לה. בשנת 1948 כיכב בסרט "מילים ולחן" ("Words and Music"), בו גילם את דמותו של הפזמונאי לורנץ הארט. ב-1954 הפיק והופיע בתוכנית הטלוויזיה הראשונה שלו, The Mickey Rooney Show, שרצה ברשת NBC עד אמצע 1955 והופיע בסרט גשרי טוקו רי. בהמשך הופיע בעיקר בתפקידי משנה קומיים ובתפקיד עצמו בסרטים על תקופת הזוהר שלו. ב-1961 גילם את דמות השכן היפני של גיבורת ארוחת בוקר בטיפאני, באופן נלעג וסטריאוטיפי, שעורר זעם על הגזענות הגלומה בייצוג זה. ב-1963 שיחק בקומדיה "מטורף, מטורף, מטורף העולם" של סטנלי קריימר.
בהמשך הופיע במספר רב של תוכניות טלוויזיה לחג המולד ותוכניות בידור אחרות. בשנת 1981 גילם את דמותו של Bill Sackter בסרט הטלוויזיה Bill, על תפקיד זה זכה בפרס גלובוס הזהב ובפרס אמי.
בשנת 1998 דיבב בסרט "בייב בעיר הגדולה" את דמותו של פאגלי.
רוני למעשה מעולם לא הפסיק לעבוד והמשיך להופיע בתפקידים קומיים צדדיים בעשרות סרטים, האחרון שבהם היה ב-2006 בסרט לילה מוטרף במוזיאון. כיוון שהיה שריד חי יחיד לדור גדולי הבידור של שנות ה-30 וה-40 הוא הרבה להתראיין ולהופיע בסרטים תיעודיים ותוכניות טלוויזיה בנושא.
רוני היה נשוי לשמונה נשים והתמודד עם התמכרות לאלכוהול ולסמים. רוני הלך לעולמו ב-6 באפריל 2014.
מנואל מרולנדה

מנואל מרולנדה ולס (בספרדית: Manuel Marulanda Vélez;‏ 13 במאי 1928 - 26 במרץ 2008), המכונה "טירופיחו" (בספרדית: Tirofijo), היה איש גרילה קולומביאני, מנהיג המחתרת המרקסיסטית FARC.
מנואל מארולנדה הוא שמו המחתרתי של פדרו אנטוניו מרין (בספרדית: Pedro Antonio Marín), המייסד והמנהיג הראשי של ארגון הגרילה הקולומביאני "הכוחות המזוינים המהפכניים של קולומביה" (FARC), האחראי לחטיפתה של המועמדת לנשיאות אינגריד בטנקור ועוד אלפי אזרחים קולומביאנים וזרים. ארצות הברית הציבה במרץ 2006 פרס של 5 מיליון דולר על ראשו. ב-26 במרץ 2008 מת מוות טבעי, כתוצאה מהתקף לב.
נוירובלסטומה

היסטוריה

רופא גרמני בשם רודולף וירכו היה הראשון לתאר גידול בטני בילד כ"גליומה" בשנת 1864. הפתולוג מקס מרשנד הבחין ב-1891 במאפיינים של גידולים הנובעים ממערכת העצבים הסימפתטית ומבלוטת יותרת הכליה. ב-1901 נעשתה האבחנה של שלב 4S אצל תינוקות על ידי ויליאם פפר (מעורבות בכבד ללא גרורות בעצמות). ב-1910 הבין ג'יימס הומר רייט שהגידול נובע מתאי עצב פרימיטיביים, וקרא לגידול בשם נוירובלסטומה. על שמו קרויה גם ההיסטולוגיה הייחודית לגידול- Homer-wright pseudorosettes.

דיאגנוזה

הדיאגנוזה נעשית באופן סופי על ידי ביופסיה מהגידול, כאשר השלבים המקדימים לכך כוללים בדיקות דם והדמיות. 
בבדיקות דם, בכ- 90% מן המקרים של נוירובלסטומות, ניתן למצוא רמה מוגברת של קטכולאמינים או המטבוליטים שלהם בדם (או בשתן). קטכולאמינים והמטבוליטים שלהם כוללים דופמין, חומצה הומווונילית (HVA) וחומצה ונילילמנדליק (VMA). 
בבדיקות הדמיה ניתן לאבחן נוירובלסטומה על ידי בדיקת MIBG אשר מאבחנת כ- 90% עד 95% מן המקרים של נוירובלסטומה. MIBG הוא חומר אשר נלקח על ידי נוירונים סימפתטיים והוא אנלוג של הנוירוטרנסמיטור נוראפינפרין. כאשר MIBG מסומן רדיואקטיבית, הוא נקלט על ידי ההדמיה ומראה את אזורי הגידול. 
בבדיקות היסטולוגיות תחת מיקרוסקופ, ניתן לתאר את תאי הגידול כתאים קטנים, עגולים וכחולים, בעלי מראה של rossette מסוג homer-wright pseudorossetes- תאי גידול ליד נויטרופילים. מספר צביעות היסטולוגיות נעשות נעשות כדי להבחין בין נוירובלסטומות לבין גידולים אחרים כגון רבדומיוסרקומה, סרקומה על שם אווינג, לימפומה ונפרובלסטומה (wilms' tumor). החשיבות של ההיסטולוגיה בגידול זה נובעת גם עקב ההטרוגניות העצומה שיש לתתי סוגים של הגידול- החל מגנגליונוירומה שפירה ועד לנוירובלסטומה ממאירה מאד.

טיפול

כאשר הגידול ממוקם, המחלה לרוב ניתנת לריפוי. עם זאת, שיעור ההישרדות לזמן ארוך אצל ילדים עם מחלה מתקדמת המבוגרים מ-18 חודשים אינו טוב למרות טיפול מולטי-מודלי הכולל טיפול כימותרפי מסיבי, ניתוח, הקרנות, השתלת מח עצם וטיפולים נוספים כגון אימונותרפיה ועוד). 
גורמים המנבאים סיכויי הישרדות כוללים את גיל החולה, מידת התפשטות המחלה וממצאים גנטיים שונים (אמליפיקציות של אונקוגנים וכו', בהם מתמקדים מאמצי הטיפול הנוכחיים ביו היתר). 
הטיפול לחולים בדרגת סיכון נמוכה יכלול מעקב בלבד, עם או ללא ניתוח. הפרוגנוזה היא 90% ומעלה. 
הטיפול לחולים בדרגת סיכון בינונית כולל ניתוח וכימותרפיה. הפרוגנוזה היא 70%-90%. 
הטיפול לחולים בדרגת סיכון גבוהה כולל טיפול מולטי-מודלי כמתואר לעיל. הפרוגנוזה בעבר הייתה כ- 30%, אולם תודות לשיפור בטיפולים באמצעות מתן נוגדנים והשתלות מח עצם, הפרוגנוזה כיום מגיעה ל-66% בחלק מן המחקרים שנעשו בנושא ואשר התפרסמו לאחרונה. 
לאלו שהיו בדרגת סיכון בינונית או גבוהה ושרדו, יש נזקים כתוצאה מהטיפול במחלה- נזקי שמיעה, ירידה בגדילה, בעיות בתפקוד בלוטת התריס, קשיי למידה וסיכון מוגבר לסרטן משני.

אפידמיולוגיה

נוירובלסטומה מהווה 6%-10% מכלל סרטני גיל הילדות, וכ-15% מסיבות המוות כתוצאה מסרטן אצל ילדים. השכיחות הגבוהה ביותר של נוירובלסטומה היא בשנה הראשונה לחיים, ומספר מקרים הם קונגניטליים (מלידה). רק 10% מכלל הנוירובלסטומות מתרחשות לאחר גיל 5, ו- 2% בלבד לאחר גיל 18.
דונלד האריסון

קריירה כנגן

האריסון החל את הקריירה שלו בשנות שמונים בשליחי הג'אז של ארט בלייקי, הוא גם עזר בהנהלה האומנותית חלק מהתקופה. לאחר מכן בשנות התשעים ניגן בציידי הראשים ("The Headhunters") הרכב ג'אז פאנק ופיוז'ן מוכר ופופולרי.
האריסון ניגן עם מוזיקאים רבים ונחשבים דוגמת ארט בלייקי, מיילס דייוויס, מק'קויי טיינר, רוי היינס, נט אדרלי, רון קרטר, טוני ויליאמס ורבים אחרים. 
האריסון גם מוביל הרכבים, הוא הוציא מספר אלבומים בסגנון פוסט בופ והארד בופ. הוא משלב בנגינה ובהלחנה שלו גם השפעות ממוזיקה שחורה אחרת מלבד ג'אז, כמו היפ הופ ורית'ם אנד בלוז. 
בינואר 2007 נבחר לאיש השנה של עיתון הג'אז ג'אזיז.
מתוך הזדהות עם עיר הולדתו כל הרווחים מאלבומו "Nouveau Swing" ילכו לנפגעי הוריקנים.
ב-2015 הופיע בישראל כחלק מסדרת ג'אז חם

קריירה כמורה

האריסון היה אחראי על חינוכם המוזיקלי של כמה וכמה נגנים כולל כריסטיאן סקוט שהיה מועמד לפרס הגראמי (והוא גם אחיינו של האריסון). כמו כן הוא מככב בסרטו של ספייק לי "When the Levees Broke".
נוסף על כן, ניהל האריסון את בית הספר החדש לג'אז של בית הספר איזידור ניומן בניו אורלינס אשר.